Je Odenins de Seint-Morré, escuier, faz asavoir à ceuz qui verront et orront ces présentes leitres, que je loi et otroi et conferme l’aumone que mi devancier ont doné et otroyé, por le salut de leurs anmes, à De et à Notre-Dame et au frères de l’église de Regni, et de laquelle il ont bones leitres, c’est à savoir vint solz de tornois asis sus me aue de Seint-Moré, sus les rentes et sus les issues de ladite eaue, à rendre et à paier à tout jorsmais de celui ou de ceaus qui tendront ladite eaue au frères desus diz ou à leur commandemant, paisiblement, sans nul contredit, chascun an, le jor de la Seint-Remi. Et en meit le frères desusdiz en nom d’aux et de ladite église en corporel possession par le bail de ces présentes leitres. Et porce que ce soit ferme chose et estable à tout jors, je les ai seieillées de mon seel. Ce fut fait en l’an de grâce mil deus cenz quatre-vinz et cinq, ou mois d’avril.